Norske bedrifter overvåker ansatte, googler jobbsøkere og får falske fakturaer, viser ny rapport

En ny rapport om sikkerhet og kriminalitet i næringslivet presenteres i dag. Her er seks grafer som forklarer resultatene.

Norske bedrifter søker stadig oftere på internett for å finne opplysninger om sine jobbsøkere, ifølge en ny rapport. Jan Haas

23. sep. 2015 09:59 Sist oppdatert 23. september 2015

For syvende gang har Næringslivets sikkerhetsråd (NSR) gjennomført Kriminalitets— og sikkerhetsundersøkelsen i Norge (KRISINO). Undersøkelsen tar sikte på å kartlegge omfanget av og synspunkter på kriminalitetsforhold i næringslivet.

I årets undersøkelse er 2500 ledere og sikkerhetsansvarlige i private og offentlige virksomheter intervjuet. Hovedfunnene ble presentert på næringslivets sikkerhetskonferanse i Oslo i dag. Her er et utvalg:

1. Syv av ti mottar faktura ut av det blå

Virksomhetene er blant annet spurt om deres holdninger til det å betale skatt og i hvor stor grad de har opplevd en eller annen form for økonomisk kriminalitet.

For første gang er det også spurt om fakturasvindel. 7 av 10 virksomheter svarer at de har opplevd å få tilsendt faktura for varer eller tjenester de aldri har bestilt.

Fakturasvindel skjer oftere i privat sektor enn i offentlig sektor. I tillegg viser undersøkelsen at 4 av 10 har opplevd å si ja til å motta et uforpliktende tilbud, men har mottatt tilbudet utformet som en forpliktende faktura.

Fikk du med deg denne? Bryggeri— og drikkevareforeningen har avdekket ulovlig ølsalg i norske butikker.

2. Googler og sjekker vitnemålet til jobbsøkere

Undersøkelsen viser at norske virksomheter oftere kontrollerer personer som søker jobb hos dem. Både identitetssjekk, referansesjekk, kontroll av vitnemål og internettsøk om jobbsøkeren brukes i større grad enn for to år siden.

I offentlig sektor søker 64 prosent etter opplysninger om jobbsøkeren på internett, mens 56 prosent sjekker at vitnemålet til jobbsøkeren er ekte. Også i privat sektor brukes kontrolltiltakene oftere enn i 2013.

Les hvorfor arbeidsgiverne kaster søknaden din i søppelbøtten:

Les også Derfor dropper de søknaden din

3. Sjekker ikke internasjonale samarbeidspartnere

Virksomhetene er også spurt om de undersøker sine samarbeidspartnere i Norge og i utlandet for å sikre at disse ikke er involvert i ulovlige eller uetiske handlinger.

34 prosent svarer at de alltid sjekker sine samarbeidspartnere i Norge, men virksomhetene er ikke like flinke til å undersøke sine internasjonale samarbeidspartnere, skal vi tro undersøkelsen. 50 prosent opplyser at de aldri foretar undersøkelser av disse.

4. Har avdekket utro tjenere i 1 av 3 bedrifter

3 av 10 bedrifter har avdekket utro tjenere blant egne ansatte. Det er noe mer utbredt i offentlig sektor enn i privat, og det er mest utbredt i bransjer som hotell/restaurant, offentlig administrasjon, transport og varehandel.

Det er ikke mer enn 38 prosent som har anmeldt forholdet. Det er ikke spurt om alvorlighetsgradene i forholdene som er avdekket.

5. Tror de blir oppdaget av skattemyndighetene

Holdningene til skattemyndighetene ser også ut til å ha endret seg. 68 prosent mener risikoen er stor eller svært stor for å bli oppdaget av skattemyndighetene dersom man unndrar skatter og avgifter. Det er en positiv utvikling fra tidligere år.

Men i bygg— og anleggsbransjer er det fortsatt 42 prosent som mener risikoen for å bli oppdaget er liten.

Det er for øvrig 44 prosent i bygg og anlegg som mener at de ofte konkurrerer med bedrifter som unndrar skatter og avgifter.

Gunnar Kagge har tidligere skrevet en kommentar om byggebransjen:

Les også Næringslivets svarte får

10 prosent svarer også at de kjenner til at de forekommer korrupsjon i sin egen bransje. Det er bedrifter i bygg— og anleggsbransjen som i størst grad svarer dette. Når det gjelder prissamarbeid i egen bransje, er det 15 prosent som sier de kjenner til det.

6. Overvåker ansatte og leser e-poster

Det er ikke mange, men noen bedrifter opplyser at de bruker kameraovervåking for å kontrollere sine ansatte. Enkelte bedrifter kontroller også internettbruken og e-posten til sine medarbeidere.

Det er naturlige bransjeforskjeller her, og bransjer som varehandel og hotell/restaurant overvåker mest. Noe av overvåkingen derfor kan være rettet mot lokalene generelt. Det er mer overvåking nå enn for to år siden, ifølge undersøkelsen.

Også kundene kan utsettes for overvåking. Her et eksempel fra en restaurant i Oslo:

Les også Filmet dobesøkende med skjult kamera

Næringslivet skal drøfte disse resultatene på en to dager lang konferanse i Oslo denne uken. Både arbeidsgiverforeningen Spekter og Kripos skal kommentere funnene i dag.